Author: Fischerova
Last saved by: jost
Company: MZP

Informácia
 
o postupe pri úprave národného alokačného plánu podľa smernice 2003/87/ES o zavedení európskej schémy obchodovania s emisnými kvótami skleníkových plynov 

V záujme splnenia záväzkov vyplývajúcich z Kjótskeho protokolu k Rámcovému dohovoru OSN o zmene klímy prijala Európska únia v roku 2003 smernicu 2003/87/EC, ktorou sa ustanovuje schéma obchodovania s emisnými kvótami skleníkových plynov v rámci spoločenstva a ktorou sa dopĺňa smernica 96/61/EC o integrovanej prevencii a kontrole znečisťovania. Cieľom smernice je prostredníctvom schémy obchodovania podporiť znižovanie emisií skleníkových plynov nákladovo efektívnym spôsobom. Smernica bola transponovaná do právneho poriadku SR zákonom č. 578/2004 Z. z. o obchodovaní s emisnými kvótami.  
Jednou z povinností vyplývajúcich zo zákona, je povinnosť pripraviť národný alokačný plán, v ktorom budú uvedené informácie a údaje požadované zákonom a to najmä celkové množstvo kvót, spôsob určenia celkového množstva, spôsob rozdelenia na jednotlivé sektory a zdroje a množstvá pre jednotlivé sektory a zdroje. Plán musí vychádzať z kritérií uvedených v Prílohe III zákona a má byť vypracovaný v súlade s usmernením Európskej komisie COM (2003) 0830. Návrh plánu mali členské štáty predložiť komisii do 31. marca 2004 (pristupujúce krajiny do 30. apríla 2004). Návrh mohla Európska komisia do troch mesiacov od predloženia odmietnuť ako celok alebo len jeho časť. 
Podľa čl. 9 ods. 1 smernice 2003/87/ES EP a rady z 13. 10. 2003 o vytvorení systému obchodovania s emisnými kvótami skleníkových plynov v spoločenstve (Ú. v. EÚ, L 275, 25. 10. 2003) bola SR povinná oznámiť NAP na obdobie rokov 2005 – 2007 komisii a ostatným členským štátom EÚ v stanovenom termíne. NAP obsahuje celkový počet emisných kvót, ktoré má SR v úmysle alokovať na dané trojročné obdobie a návrh, ako ich chce alokovať medzi prevádzkovateľov jednotlivých zariadení. Všetky tieto záväzky sú prevzaté v zákone č. 572/2004 Z. z. (najmä § 8 a 9 zákona). Komisia síce NAP podľa výslovného znenia smernice priamo neschvaľuje (plán sa jej len oznamuje), ale môže podľa čl. 9 ods. 3 celý plán alebo niektoré jeho aspekty odmietnuť (rozhodnutím) na základe toho, že nie je kompatibilný s kritériami smernice. Podmienkou toho, aby SR mohla rozhodnúť o konkrétnej alokácii kvót prevádzkovateľom jednotlivých zariadení, je akceptovanie (prijatie) NAP komisiou v celom rozsahu (čl. 9 ods. 3 smernice), štát teda musí v NAP urobiť predtým potrebné úpravy. 
Prvý návrh plánu NAP bol predložený Európskej komisii 30. apríla 2004, jeho konečná verzia  6. júla 2004 listom ministra ŽP č. 691/2004-min. Plán bol predmetom obhajoby v rámci Pracovnej skupiny komisie pre obchodovanie s emisiami (WG3) 19. – 20. júla 2004. 27. júla 2004 komisia zaslala zoznam 18 doplňujúcich otázok. Odpovede na tieto otázky odoslalo MŽP 19. augusta 2004. Na zasadaní Výboru pre zmenu klímy podľa čl. 23 smernice dňa 15. septembra 2004 bol plán opätovne prezentovaný pred členmi výboru (ostatné členské štáty), ktorí prijali odporúčanie komisii porovnať navrhovanú alokáciu s projekciami a opatreniami pre sektor mimo schémy obchodovania vrátane predpokladaného rastu a požiadali komisiu o porovnanie alokácie s nedávnymi historickými emisiami a projekciami sektorov v rámci ETS. Predmetom skúmania mala byť aj otázka nových zdrojov a zohľadnenie alokácie na rast produkcie a výšky rezervy. 
Dňa 16. septembra 2004 sa uskutočnilo bilaterálne rokovanie zástupcov komisie  a MŽP SR. Na stretnutí, okrem iného vyjadrila komisia názor, že alokácia SR je v rozpore s kritériom č. 2 (Celkové množstvo kvót, ktoré sa má prideliť, musí byť v súlade s hodnoteniami skutočného a plánovaného pokroku smerom k plneniu príspevkov členských štátov k záväzku spoločenstva prijatého podľa rozhodnutia 93/389/EHS)  a požiadala SR o zníženie celkového alokovaného množstva z 35 450 kt CO_2 ročne o 8 400 kt, t. j. o 24%. 
Komisia zakladala svoje výpočty na štatistických údajoch EUROSTAT-u a použila iný spôsob zisťovania celkového množstva, na ktorého správnosti trvá (intenzita CO_2 na jednotku HDP). Novým prepočtom počas negociácií dospela komisia k ešte nižšiemu číslu ako pôvodne (26 312 kt  oproti 27 050 kt), čo opäť sťažilo negociačnú pozíciu Slovenska.
Na základe bilaterálnych rokovaní znížila SR pôvodne navrhované množstvo 35 459 400 ton o 4 959 000 t na konečných 30 500 400 t, (t. j. zníženie o 14%). Takto znížený plán komisia dňa 20. októbra 2004 prijala bez námietok. 
Komisia rozhodnutím C (2004) 3982/6 z 20.10.2004 akceptovala (prijala) až dodatočne Slovenskou republikou upravený NAP (v zmysle čl. 1 rozhodnutia nevzniesla proti nemu námietky). Článok 2 tohto rozhodnutia ustanovuje, že celkové množstvo kvót pridelených Slovenskou republikou v súlade s jej NAP zariadeniam v ňom uvedeným, sa neprekročí. SR teda podľa uvedeného rozhodnutia môže upravovať alokácie kvót pre jednotlivé zariadenia v rámci celkového množstva kvót, nemôže však prekročiť celkové množstvo, ktoré komisia prijala.
Komisia vo svojom rozhodnutí adresovanom Slovenskej republike uvádza podmienky možnej zmeny NAP. Podľa čl. 2 ods. 2 rozhodnutia môže SR upraviť alokáciu kvót pre jednotlivé zariadenia v rámci celkového množstva kvót bez predchádzajúceho schválenia komisiou. Podľa čl. 2 ods. 3 sa akékoľvek iné zmeny a doplnenia NAP oznámia komisii a budú schválené v súlade s článkom 9 ods. 3 smernice 2003/87/ES. Zmena celkového množstva kvót v rámci NAP by teda musela byť predložená komisii na prijatie.
Podľa názoru komisie bol NAP nezlučiteľný s kritériom č. 2 (celkové množstvo kvót, ktoré sa má prideliť,  nie je v súlade s hodnoteniami skutočného a plánovaného pokroku smerom k plneniu príspevkov členských štátov k záväzku spoločenstva prijatého podľa rozhodnutia 280/2004/ES), kritériom č. 4 (plán nie je v súlade s inými právnymi a politickými nástrojmi spoločenstva, konkrétne so záväzkami SR zo smernice 2001/77/ES o podpore elektrickej energie vyrábanej z obnoviteľných zdrojov energie na vnútornom trhu s elektrickou energiou) a kritériom č. 5 (komisia sa domnievala, že NAP je v dôsledku porušenia vyššie uvedených kritérií nezlučiteľný s pravidlami poskytovania štátnej pomoci  na vnútornom trhu podľa článkov 87 a 88 ZES) prílohy III smernice 2003/87/ES. Pokiaľ by toto rozhodnutie bolo komisiou prijaté, podľa jeho článku 2 by Slovenská republika musela najneskôr do 30.11.2004 oznámiť zníženie celkovej alokácie o 6 800 kt CO_2ekv. ročne, čo predstavuje zníženie kvót o 24 % v porovnaní s pôvodným NAP. Iba za tejto podmienky by komisia nemala k NAP námietky a MŽP SR by mohlo pristúpiť k rozdeleniu kvót jednotlivým prevádzkovateľom zariadení podľa zákona č. 572/2004 Z. z. Prijaté rozhodnutie komisie C (2004) 3982/6 z 20.10.2004 je teda pre SR priaznivejšie ako návrh pôvodného rozhodnutia (znamená zníženie kvót o 14 % v porovnaní s pôvodným NAP). 
Z hľadiska komunitárneho práva je zmena NAP prípustná za podmienky, že ju akceptuje komisia svojím rozhodnutím. Avšak vzhľadom na uvedený vývoj rokovaní s komisiou zrejme nie je reálny predpoklad, že by SR mohla presvedčiť komisiu o prehodnotení kritérií pre alokáciu kvót uvedených v prílohe III smernice.
Potreba znížiť pôvodne navrhované množstvá pre jednotlivé podniky vyvolala nevôľu medzi mnohými veľkými zdrojmi emisií oxidu uhličitého, najmä však zo strany US Steel. (O tejto situácii predložilo MŽP SR na základe požiadavky vlády informáciu na rokovanie vlády SR 11. novembra 2004. ) Ministerstvo opätovne prehodnotilo údaje o plánovanom rozvoji podnikov, aktualizovali sa údaje o emisiách za obdobie od prípravy prvého návrhu do konca roku 2004 a posudzovali sa rôzne varianty zníženia kvót pre jednotlivé zdroje. Na základe rokovaní s Ministerstvom hospodárstva SR dňa 24. januára 2005 bol ako najprijateľnejší kompromis zvolený variant, ktorý sa nachádza v prílohe tohto materiálu a ktorý MŽP zverejnilo na svojej internetovej stránke dňa 3. februára 2005 ako finálny návrh. Pri znížení sa použil rovnaký princíp ako pri pôvodnom určovaní kvót, t. j. individuálny prístup pre zdroje v skupine A a paušálne zníženie (o 10%) pre zdroje v skupine B. Plán sa zároveň aktualizoval z hľadiska nových skutočností a spresnenia údajov (zánik zdrojov, preradenie do inej kategórie, vyradenie zo schémy v dôsledku zníženia príkonu, zaradenie zdrojov, ktoré neboli v prvom pláne identifikované ako zdroje podliehajúce schéme a pod.) 
 	Dňa 2. 2. 2005 sa na MH SR uskutočnilo rokovanie všetkých dotknutých strán, ktoré boli ministrom informované o aktuálnej realokácii emisných kvót. Spoločnostiam a zväzom bola ministrom hospodárstva do 7. 2. 2005 uložená úloha analyzovať a kvantifikovať dosahy zníženia kvót na objem produkcie a zamestnanosť v období 2005 – 2007 pri stanovenej cene 10 EUR/tona CO_2. Zároveň mali poskytnúť vyčíslenie nepriamych dosahov na štátne financie a podnikateľské prostredie Slovenskej republiky.
Po spracovaní obdržaných podkladov možno konštatovať pre ťažiskové priemyselné odvetvia a podniky nasledovné ekonomické a sociálne dosahy implementácie súčasnej podoby NAP SR na obdobie 2005 – 2007 :
 
US Steel, a. s.
 
Akékoľvek zníženie emisných kvót oproti pôvodnému, spoločnosťou navrhovanému limitu na obdobie 2005 – 2007 je pre US Steel, a. s. neakceptovateľné a podľa vedenia spoločnosti by malo výrazne negatívne dôsledky na objem produkcie a zamestnanosť. Vzhľadom na informačno-komunikačnú politiku spoločnosti US Steel, kvantifikácia dosahov na objem produkcie a zamestnanosť nebola spoločnosťou poskytnutá. 
 
Slovenské elektrárne, a. s.
 
Pri tvorbe prvého návrhu NAP SR, ktorý bol zverejnený v júni 2004 MŽP SR, boli pre Elektrárne Vojany ( ďalej SE - EVO,z,) a Elektrárne Nováky ( ďalej SE - ENO,z.)  navrhnuté nasledovné emisné kvóty CO_2 :
 
SE - EVO,z. | | 2005 | 2006 | 2007
Spotreba čierneho uhlia | mil.t | 1,190 | 1,189 | 1,130
Spotreba zemného plynu | mil.m^3 | 334 | 335 | 401
Spotreba vápenca | kt. | 50 | 50 | 50
Produkcia CO_2 | mil.t | 3,325 | 3,327 | 3,460
Emisná kvóta celkom CO_2 | mil.t | 10,112

SE - ENO,z. | | 2005 | 2006 | 2007
Spotreba hnedého uhlia | mil.t | 2,450 | 2,450 | 2,342
Spotreba VOŤ | kt | 6 | 6 | 6
Spotreba vápenca | kt. | 100 | 100 | 100
Produkcia CO_2 | mil.t | 2,537 | 2,537 | 2,429
Emisná kvóta celkom CO_2 | mil.t | 7,503
  
Na bilaterálnom rokovaní zástupcov odboru životného prostredia SE, a. s. a MŽP SR dňa 22. 11. 2004 bolo deklarované, že 14% zníženie emisných kvót CO_2 pre SE, a. s. je neprijateľné, pretože nepokryje predpokladanú výrobu elektriny a tepla na uvažované obdobie. MŽP SR ďalej deklarovalo, že najneskôr do 31.januára 2005 zverejní upravený návrh NAP SR.
 
Pre SE - EVO,z. nové rozdelenie uvádzalo emisnú kvótu 8,393 mil. ton CO_2, pre SE - ENO,z. 6,227 mil. t CO_2., t. j. cca 17 % zníženie  oproti pôvodnému rozdeleniu. 17 % zníženie emisnej kvóty CO_2 pre obe prevádzky SE, a. s. po prerátaní na dovolené množstvá spálených fosílnych palív prezentujú nasledovné tabuľky : 
 
SE - EVO,z. | | 2005 | 2006 | 2007
Spotreba čierneho uhlia | mil.t | 1,189 | 1,189 | 1,131
Spotreba zemného plynu | mil.m^3 | 50 | 50 | 115
Spotreba vápenca | tis.t | 50 | 50 | 50
Produkcia CO_2 | mil.t | 2,798 | 2,798 | 2,798
Emisná kvóta celkom CO_2 | mil.t | 8,393

SE - ENO,z. | | 2005 | 2006 | 2007
Spotreba hnedého uhlia | mil.t | 2,000 | 2,000 | 1,979
Spotreba VOŤ | kt | 6 | 6 | 6
Spotreba vápenca | tis.t | 100 | 100 | 100
Produkcia CO_2 | mil.t | 2,076 | 2,076 | 2,076
Emisná kvóta celkom CO_2 | mil.t | 6,227
 
Keďže táto alokácia bola pre SE neakceptovateľná, na následnom rokovaní dňa 1. 2. 2005 bolo dohodnuté, že MŽP SR prehodnotí pridelenú kvótu CO_2 pre SE - ENO,z., tak aby umožňovala spaľovanie cca 2,4 mil. ton hnedého uhlia ročne. Zvýšenie emisných kvót CO_2 z tohto rokovania z 6,227 mil. t na 7,433 bolo zapracované do oficiálne zverejnenej verzie NAP SR, ktorú minister L. Miklós dňa 1. 2. 2005 zaslal na MH SR.  Ich hodnoty pre SE - EVO,z. a SE - ENO,z. s prepočítaním na priemerné spaľované množstvá fosílnych palív prezentujú nasledovné tabuľky:
 
SE - EVO,z. | | 2005 | 2006 | 2007
Spotreba čierneho uhlia | mil.t | 1,169 | 1,169 | 1,169
Spotreba zemného plynu | mil.m^3 | 72 | 72 | 72
Spotreba vápenca | tis.t | 50 | 50 | 50
Produkcia CO_2 | mil.t | 2,798 | 2,798 | 2,798
Emisná kvóta celkom CO_2 | mil.t | 8,393

SE -ENO,z. | | 2005 | 2006 | 2007
Spotreba hnedého uhlia | mil.t | 2,391 | 2,391 | 2,391
Spotreba VOŤ | kt | 6 | 6 | 6
Spotreba vápenca | tis.t | 100 | 100 | 100
Produkcia CO_2 | mil.t | 2,448 | 2,448 | 2,448
Emisná kvóta celkom CO_2 | mil.t | 7,433
 
Elektráreň Nováky (ďalej len ENO) :
 
Znižovanie navrhovaného objemu emisných kvót CO_2 pre elektráreň Nováky by znamenalo zníženie objemu spaľovaného uhlia a tým v konečnom dôsledku zníženie počtu zamestnancov zamestnaných v HBP Prievidza, a. s. o približne 1 zamestnanca na vyťažený objem 530 ton hnedého uhlia za rok (situácia v SE - ENO povoľuje spaľovať priemerne ročne cca 2,4 mil. ton hnedého uhlia, čo zodpovedá optimálnej ťažobnej spôsobilosti slovenských ťažobných spoločností a v minulosti bola opakovane deklarovaná zo strany vlády a MH SR).
K ďalšej redukcii pracovných miest by došlo na strane dodávateľov, poskytovateľov služieb, ako i terciálnej sféry o 2,7 pracovného miesta na 1 zamestnanca v bani, pričom celkový odhadovaný počet takto uvoľnených pracovníkov by mohol dosiahnuť aj niekoľko tisíc. 
 
Minimálne priateľný objem emisných kvót CO_2 pre SE - ENO na obdobie rokov 2005 až 2007 je 7 433 103 ton, ktorý je zhodný s objemom uvedeným v poslednom návrhu NAP SR zverejneným dňa 1. 2. 2005.
 
Elektráreň Vojany (ďalej len EVO) :
 
Z uvedeného je zrejmé, že nový návrh pridelenia emisných kvót CO_2 na obdobie 2005 – 2007 pre SE – EVO umožňuje spálenie v priemere ročne do 1,2 mil. ton čierneho uhlia a cca 72 mil.m^3 zemného plynu, pričom objem zemného plynu je v plnom rozsahu potrebný len na stabilizáciu horenia na uhoľnej prevádzke EVO I a vykonanie periodických skúšok automatických monitorovacích systémov na monitorovanie základných znečisťujúcich  látok vypúšťaných do ovzdušia. 
 
Alokovaný objem kvót CO_2 zo dňa 1. 2. 2005 však neumožňuje využívať inštalovanú kapacitu Elektrárne Vojany a nie je vytvorená žiadna rezerva na mimoriadny nábeh blokov EVO II spaľujúcich zemný plyn v prípade mimoriadneho výpadku elektrizačnej sústavy. Pričom je potrebné zdôrazniť, že s blokmi EVO II, spaľujúcimi zemný plyn sa uvažuje ako s dispečerskou zálohou pre elektrizačnú sústavu SR. Pre vytvorenie tejto zálohy je potrebné zabezpečiť možnosť spálenia 160 mil. m^3 zemného plynu ročne. Alikvótne množstvo CO_2 z tohto objemu zemného plynu nie je zahrnuté v alokovaných kvótach a celkovo ide o 264 mil. m^3 zemného plynu na obdobie rokov 2005 až 2007, čo po prepočte predstavuje 530 640 ton CO_2. 
 
Z vyššie uvedeného vyplýva, že realokácia emisných limitov, pri zohľadnení potreby využitia  EVO II v prípade mimoriadnych výpadkov elektrizačnej sústavy, nie je priaznivá. Navyše pri realokácii sa neuvažuje s odstavením 1. bloku jadrovej elektrárne V-1 v Jaslovských Bohuniciach, ktorého výkon bude potrebné v reálnej výrobe elektrickej energie nahradiť. Jednou z alternatív čiastočnej náhrady je aj prevádzkovanie blokov EVO II, pričom spotreba zemného plynu na rok 2007 by mohla stúpnuť o ďalších 590 mil. m^3 zemného plynu, čo predstavuje 1 185 900 ton CO_2. Tento objem kvót CO_2  tiež nie je zahrnutý do súčasnej alokovanej kvóty pre Elektráreň Vojany. 
 
Na plnenie vyššie uvedných  služieb budú SE, a. s. potrebovať zvýšiť súčasne alokované kvóty CO_2 o 1 716 540 ton na celkový objem 10 109 499 ton CO_2. V prípade nutnosti dodatočného nákupu kvót CO_2 bude čiastka potrebná na nákup predstavovať 686,6 mil. Sk pri uvažovanej cene 10 EUR/1 tona CO_2.
 
Minimálny objem emisných kvót CO_2 pre SE - EVO,z na obdobie rokov 2005 až 2007 je 8 923 599 ton, čo je objem zvýšený oproti poslednému návrhu NAP SR o 530 640 ton. Tento zvýšený objem však v žiadnom prípade nepokrýva v roku 2007 čiastočnú náhradu výpadku produkcie elektriny z odstavenia JE V-1.
 
Slovenský plynárenský priemysel, a. s.
 
SPP, a. s. ako reálne východisko riešenia vzniknutého stavu vnímajú možnosť vykrytia nedostatku emisných kvót CO_2 využitím kompresorov na elektrickú energiu namiesto plynových kompresorov. V prípade, že celkový ekonomický dosah tohto riešenia bude pozitívnejší ako iné alternatívy (napr. nákup chýbajúcich emisných kvót), maximálne náklady,  ktoré je SPP, a. s. ochotná znášať v prípade využitia elektrickej energie, je cena za emisné kvóty (napríklad 10EUR / 1 t CO_2).
 
Alternarnatíva permanentného použitia elektricky poháňaných kompresorov môže mať za následok odstavenie iných konvenčných kompresorov a následné zníženie zamestnanosti na  kompresorových staniciach podniku SPP, a. s. na strednom a východnom Slovensku. 
 
Popri vyššie uvedenej alternatíve SPP, a. s. analyzovalo taktiež iné ekonomicky dostupné riešenia na zníženie emisií CO_2 cestou investícií do nízkoemisných zariadení. Príprava tejto analýzy si však vyžaduje relatívne väčší časový priestor na komplexné dokončenie a ešte nie je ukončená.
 
ZSNP, a. s.
V súčasnosti je najväčším producentom emisií ZSNP, a. s. závod Energetika, ktorý okrem ZSNP, a. s. zásobuje energiami aj priemyselnú zónu a dodáva teplo aj obyvateľom mesta Žiar nad Hronom. Aj tento závod prešiel zásadnou modernizáciou, vybudovala sa kogeneračná jednotka, ktorej spustenie tiež prispelo k značnej  redukcii emisií. Vzhľadom na skutočnosť, že ZSNP, a. s. v posledných rokoch investovalo do ekológie veľké finančné prostriedky, (čo sa prejavilo aj vo veľkom znížení emisií), ďalšia redukcia emisií je považovaná za obmedzujúcu progres. 
 
Pôvodná požiadavka ZSNP, a. s. na pridelenie kvóty emisií CO_2 predstavovala 578,940 kt, pričom spoločnosti bolo Ministerstvom životného prostredia SR pridelených len 538,413 kt. Zníženie nami požadovanej kvóty o 40,527 kt nám môže ohroziť rozvoj výroby a plynulé zásobovanie energiami celej priemyselnej zóny, resp. bude predstavovať zvýšené náklady o 405 270 EUR.
 
Chemosvit - Energochem, a. s.
 
Vychádzajúc z údajov o pridelených kvótach emisií CO_2 na roky 2005 – 2007 je možné konštatovať,že ich úhrnné zníženie predstavuje objem 29.819 t CO_2 , čo pri cene 10 EUR/t CO_2  znamená potenciálny dosah na ekonomiku spoločnosti 11.340 tis.Sk (t.j.ročne 3.780 tis.Sk).
 
Investície do ekologických technológií v roku 2004 presiahli čiastku 15 mil.Sk. V krátkodobom časovom horizonte je možné povedať, že zníženie kvóty CO_2 podľa aktuálnej verzie NAP SR sa na ekonomike spoločnosti výrazne negatívne neprejaví.
 
Bez ohľadu na vyššie uvedené skutočnosti bude mať aktuálny scénar NAP SR vplyv na tvorbu nových pracovných miest (cca. 20 – 30). Dôvodom je vyvolaný tlak na dodržanie pridelenej kvóty a následne dokúpenie emisných kreditov. 
 
Spoločnosť Chemosvit – Energochem, a. s. v záujme udržania rozvojového potenciálu a konkurencieschopnosti podporuje kroky vlády SR smerujúce ku korekcii pôvodného rozhodnutia Európskej komisie vo vzťahu k NAP SR.
 
Technické služby mesta Partizánske, s. r. o.
 
Na základe zákona č. 572/2004 Z. z. o obchodovaní s emisnými kvótami, podľa § 2, písm. g) naša spoločnosť je povinným účastníkom schémy obchodovania s emisnými kvótami, keďže spoločnosť vykonáva nasledovné činnosti :
 
-	-         činnosti v energetike, prostredníctvom spaľovacieho zariadenia s menovitým tepelným príkonom väčším ako 20 MW -  Uhlová kotolňa – CTZ Šípok Partizánske, 
-	-         činnosti v energetike, prostredníctvom spaľovacieho zariadenia s menovitým tepelným príkonom väčším ako 10 MW až do 20 MW - Plynová kotolňa – KD Luhy Partizánske, 
 
Pri aktuálnej pridelenej kvóte pre roky 2005 – 2007 v množstve 24,044 kt  a pri stanovenej cene 10 EUR/1 tona CO2 nedôjde k zníženiu objemu produkcie a zamestnanosti našej spoločnosti.          
 
Zväz chemického a farmaceutického priemyslu SR (poskytnuté za Chemes, a. s. a Slovenský hodváb Energo, a.  s.)
 
Chemes, a. s
 
Priame vyčíslenie dosahu zníženia kvót predstavuje zvýšenie nákladov pri výrobe tepla o 63,9 mil. Sk/rok a následné zvýšenie ceny tepla  a ďalších energetických médií (chlad,elektrina,vody) v priemyselných parkoch Chemes, Gutmanovo a ceny tepla pre obyvateľov mesta Humenné.  
 
Nepriama kvantifikácia dosahov zníženia kvót je nasledovná :  
 
a) možný odchod investorov z priemyselnej zóny > očakávané zníženie obratu spoločnosti v rozsahu 100 – 1 000  mil. Sk/ročne až ohrozenie hlavného predmetu podnikania spoločnosti.
b) možné zníženie zamestnanosti v priemyselnej zóne o 50 – 300  prac.miest
c) možné zníženie daňových príjmov štátu o  cca  10 – 35 mil. Sk 
 
Za minimálnu hranicu emisií pre roky 2005 – 2007 považujeme pôvodne pridelenú výšku kvót 888,27 kt CO2. Je pre nás ťažko prijateľné akceptovať akékoľvek zníženie  emisných kvót CO2.

 
 
Slovenský hodváb Energo, a. s.
 
Predkladaný návrh pridelených emisných kvót pre Slovenský hodváb, a. s. Senica vo výške 194 810 ton na roky 2005 – 2007 je dosiahnuteľný pri súčasnom výrobnom programe.
 
Zväz hutníctva, ťažobného priemyslu a geológie SR (poskytnuté za Carmeuse, s. r. o.)
 
Krátenie pridelených kvót oproti pôvodne navrhnutému scenáru NAP SR predstavuje 11,1 %, čo znamená zníženie objemu emisií celkove o 236 485 t CO2. Pri cene 10 EUR/t CO2 je finančný priamy dosah vyjadrený vo výške 2 364 850 EUR, ktorá ovplyvní hospodárenie spoločnosti. Zníženie produkcie, ktoré by bolo úmerné novým limitom, nie je realizovateľné z nasledovných dôvodov :
 
-	dlhodobé zmluvné záväzky dodávok vápna kľúčovým priemyselným podnikom (USSKE, SMS->Mondi, NCHZ), kde vzhľadom na kvalitu a ekonomiku dodávok nie je efektívna alternatíva
-	v procese výroby vápna je produkcia CO2 v veľkej miere daná samotným procesom – dekarbonizáciou vápenca, (tak ako je to u výroby cementu), čo nie je technicky ovplyvniteľné a merná spotreba tepla (paliva) pri výpale je najoptimálnejšia pri vysokých zaťaženiach výrobných agregátov. T. zn. pri znižovaní produkcie dôjde ku zvýšeniu mernej spotreby paliva.
 
Elimináciu dosahov nie je možné kvantifikovať v plnom rozsahu, avšak čiastočne môže byť realizovaná cez výraznú redukciu fixných nákladov najmä znížením zamestnanosti cca o 50 pracovných miest.
 
ZHŤPG vo svojom stanovisku k aktuálnej verzii emisných limitov konštatoval, že pridelené kvóty nezodpovedajú produkcii členských spoločností zväzu a vytvárajú priestor pre špekulácie. MH SR neobdržalo kvantifikáciu dosahov.
 
Združenie sklárskeho priemyslu SR
 
Podľa stanoviska ZSP SR sklársky priemysel s využitím všetkých technických, technologických a prevádzkových prostriedkov, kapacít a riešení, ktoré vybudoval a dal do prevádzky za posledných 10 rokov, zvládne dodržiavanie emisných kvót skleníkových plynov  CO2 na úrovni Kjótskeho protokolu, to znamená zníženie o 8% oproti východiskovému roku 1990.
 
ZSP SR dlhodobo zabezpečuje znižovanie emisií CO_2 opatreniami investičného, technicko-technologického a prevádzkového charakteru. Sklársky priemysel SR vynaložil na zabezpečenie zníženia emisií skleníkových plynov v ostatných desiatich rokoch cca 11,05 mld. Sk.
 
Zväz výrobcov cementu a vápna SR
 
Podľa vyjadrenia ZVCV SR, pokiaľ nenastane neočakávaný nárast spotreby cementu v rokoch 2005 – 2007, súčasná alokácia emisných kvót CO_2 z 1. 2. 2005 nespôsobí podnikom zväzu podstatné problémy a nebudú musieť nakupovať CO2 kredity na trhu. 
 
Výrobcovia cementu investovali v ostatných rokoch viac ako 4 miliardy Sk do modernizácie výrobných zariadení a v súčasnosti patria medzi najmodernejšie závody v Európe, avšak  ďalšie znižovanie CO2 už ďalšími investíciami nie je pre ZVCV SR prijateľné.
   
Závery :    
 
Po zosumarizovaní stanovísk jednotlivých zväzov a spoločností, ktoré poskytli MH SR svoje stanoviská, je možné tieto rozdeliť do troch skupín a vyjadriť nasledovné závery :
 
A.	Spoločnosti, ktoré neakceptujú aktuálny scenár alokácií emisných limitov : 
US Steel, a. s. (bez kvantifikácie dosahov), 
Zväz hutníctva, ťažobného priemyslu a geológie SR (bez kvantifikácie dosahov), 
Carmeuse, a. s. (s kvantifikáciou dosahov),   
Chemes, a. s. (s kvantifikáciou dosahov),   
ZSNP, a. s. (s kvantifikáciou dosahov),
 
B.	Spoločnosti, ktoré akceptujú aktuálny scenár alokácií emisných limitov s výhradami : 
SE, a. s. (s kvantifikáciou dosahov),
SPP, a. s. (bez kvantifikácie dosahov),
Chemosvit – Energochem, a. s. (s kvantifikáciou dosahov),
Slovenský hodváb Energo, a. s. (bez kvantifikácie dosahov)
 
C.	Spoločnosti, ktoré akceptujú aktuálny scenár alokácií emisných limitov bez  výhrad : 
Združenie sklárskeho priemyslu SR,
Zväz výrobcov cementu a vápna SR,
TSM Partizánske, s. r. o.
  
Situácia v oblasti emisných limitov CO_2 na Slovensku vyznieva paradoxne, keďže úroveň súčasných emisií je cca 20% pod úrovňou Kjótskeho protokolu a ani pre obdobie 2008 – 2012 nie je predpoklad jeho nenaplnenia a to ani pri maximálnom scenári rozvoja národného hospodárstva.
 
Súčasnou úrovňou NAP SR sa väčšina prevádzkovateľov na Slovensku zmenila z potenciálnych predajcov emisných kvót CO_2 na potenciálnych nákupcov. Túto situáciu je možné korigovať len opätovným otvorením rokovaní s Európskou komisiou o NAP SR. Je porebné na úrovni predstaviteľov vlády zaujať postoj k ďalšiemu postupu voči EK a definitívnemu prerozdeleniu emisných limitov na jednotlivé spoločnosti a zväzy v termíne do 28. 2. 2005 v súlade so zákonom č.572/2004 Z. z. o obchodovaní s emisnými kvótami.
 
Pri zachovaní súčasného scenára je možné konštatovať, že najmä v niektorých kľúčových slovenských podnikoch bude mať súčasná realokácia vplyv na konkurencieschopnosť výrobcov voči ich partnerom na európskom trhu.  
 
Na základe súčasných skúseností pri vyjednávaní bude v budúcnosti veľmi dôležité v tesnej súčinnosti dotknutých ministerstiev včas sa pripraviť na druhé obchodovateľné obdobie t. j. na roky 2008 – 2012 a dôsledne kvantifikovať východiská emisných limitov v rámci slovenského priemyslu, aby rokovania na pôde Európskej komisie boli zo strany predstaviteľov slovenskej exekutívy pripravené a reálne zohľadňovali predpokladaný hospodársky vývoj v SR.